VENDIM
Nr. 103, datë 14.4.2026

MBI PËRCAKTIMIN E TARIFAVE TË PËRKOHSHME TË SHËRBIMIT TË SHPËRNDARJES SË ENERGJISË ELEKTRIKE, SIPAS NIVELIT TË TENSIONIT, PËR PERIUDHËN 1 MAJ 2026–31 DHJETOR 2026

Në mbështetje të neneve 16, 19, 20, germa “c” të ligjit nr. 43/2015, “Për sektorin e energjisë elektrike”, të ndryshuar; vendimit të Këshillit të Ministrave (VKM) nr. 456 datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar; neneve 15 dhe 19, pika 1, germa “c”, të rregullores “Për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; “Metodologjisë së llogaritjes së tarifave të Operatorit të Sistemit të Shpërndarjes së Energjisë Elektrike”, miratuar me vendimin e Bordit të ERE-s nr. 182, datë 10.11.2017; Bordi i ERE-s, në mbledhjen e tij të datës 14.4.2026, pasi shqyrtoi relacionin me nr. 1087/2 prot., datë 10.4.2026, të përgatitur nga Drejtoria e Tarifave dhe Çmimeve, “Mbi përcaktimin e çmimit të shitjes së energjisë elektrike nga Furnizuesi i Mundësisë së Fundit, për muajin mars 2026, për klientët e lidhur në nivelin e tensionit 35 kV”,
konstatoi se:
- Bordi i ERE-s, me vendimin nr. 312, datë 12.12.2025 vendosi lënien në fuqi deri më 30 prill 2026 të tarifave të shpërndarjes së energjisë elektrike, të miratuara me vendimin e Bordit të ERE-s nr. 73, datë 13.4.2022, duke konsideruar ndër tjera: i. ERE, me vendimin e Bordit nr. 308, datë 21.11.2025, vendosi mbi fillimin e procedurës për shqyrtimin e planit 5-vjeçar të zhvillimit të rrjetit të shpërndarjes; ii. shoqëria OSSH sh.a. brenda katërmujorit të parë të vitit 2026, të depozitonte në ERE pasqyrat financiare të audituara për periudhën ushtrimore 2024; iii. treguesit teknike-ekonomik sa i takon parashikimit për vitin 2026, si dhe çdo informacion të nevojshme mbi realizimin e treguesve teknikE-ekonomik dhe financiar për periudhat e mbyllura ushtrimore, 2022–2025.
- Duke marrë në konsideratë informacionin e përcjellë, u vijua me analizimin e komponentëve të të ardhurave të kërkuara të realizuara për të gjithë periudhën ushtrimore 2022–2024 mbështetur në pasqyrat financiare të audituara, si dhe për periudhën 2025–2026, mbështetur në parashikimin e treguesve teknikë dhe ekonomikë të përcjellë me anë të korrespondencave respektive.
- Në vijim, vlerësimi i kryer mbi të ardhurat e kërkuara të realizuara dhe atyre të parashikuara është mbështetur në parimet rregullatore të përcaktuara në zbatim të “Metodologjisë së llogaritjes së tarifave të Operatorit të Sistemit të Shpërndarjes së Energjisë Elektrike” (miratuar me vendimin e Bordit të ERE-s nr. 182, datë 10.11.2017), si dhe parimet dhe rregullat për përcaktimin e tarifave të përcaktuara në ligjin sektorial nr. 43/2015, të ndryshuar, duke vlerësuar të dhënat e evidentuara në informacionet teknike-ekonomike dhe financiare të përcjella nga shoqëria OSSH sh.a.
- Referuar krahasimit të vlerave ex-ante të kostove operative totale, të pranuara nga ERE për vitin 2022 me vlerat ex-post të kostove operative totale të realizuara, konstatojmë se realizimi i tyre është rreth 4% më i ulët se pranimet e kryera për vitin 2022. Gjatë vitit 2023, realizimi i këtyre zërave ka vijuar të shfaqë qëndrueshmëri (0.9 % rritje). Në vitin 2024 këto shpenzime kanë pësuar një rritje me rreth 7%, krahasuar me vitin 2023. Nga informacionet e përcjella evidentohet se për periudhën në shqyrtim kostot operative do Të vijojnë të ruajnë të njëjtin trend. 
- Gjithashtu, në analize është marrë edhe informacioni i përcjellë nga shoqëria me email-in e datës 9.4.2026, në përgjigje të kërkesës së ERE datë 3.6.2026 (për qëllime të përditësimit të informacionit mbi luhatjet e OPEX për vitin 2024 kundrejt vitit 2023, zërit “shpenzime materiale dhe konsumi” të vitit 2024 krahasuar me vitin 2025 dhe grup shpenzimeve “qira” nga krahasimi i periudhës kontabël 2024 me 2025.
- Për përllogaritjen e Bazës së Rregulluar të Aseteve janë marrë në konsideratë investimet e realizuara dhe të kontabilizuara, sipas pasqyrës së aktiveve afatgjata materiale të pasqyrave financiare të audituara të periudhave 2022–2024. Për sa u përket viteve 2025 dhe 2026, ku të dhënat janë ende paraprake dhe në terma parashikimi, në vlerësimin e kryer janë konsideruar investimet e parashikuara në planin e zhvillimit të rrjetit të shpërndarjes për periudhën 2023–2027, për të cilin ERE, me vendimin e Bordit nr. 308, datë 21.11.2025, ka filluar procedurën për shqyrtimin e tij, si dhe dokumentacionit të përcjellë nga OSSH-ja me anë të shkresës nr. 12802/1 prot., datë 24.2.2026, protokolluar në ERE me nr. 580/2 prot., datë 25.2.2026.
- Komponentët e të ardhurave të kërkuara të parashikuara mbështetur në përcaktimet e “Metodologjinë e llogaritjes së tarifave të Operatorit të Sistemit të Shpërndarjes së Energjisë Elektrike”, janë njohur sipas vlerave faktike të tyre, por dhe parashikimeve të kostove të përcjella prej OSSH sh.a. për periudhën aktuale ushtrimore (të ardhurave të kërkuara faktike të shoqërisë OSSH sh.a. për periudhën 2022–2024 dhe atyre të parashikuara për periudhën 2025–2026) ku konstatohet ndër të tjera, se: “Vijimësia dhe siguria e shërbimit të shpërndarjes së energjisë elektrike përbëjnë një element thelbësor dhe me rëndësi kritike për garantimin e furnizimit të pandërprerë dhe cilësor të përdoruesve të rrjetit, si dhe për funksionimin e qëndrueshëm të sistemit elektroenergjetik në tërësi. Kostoja e ndërprerjes së energjisë elektrike vlerësohet të jetë më e lartë se çdo komponent tjetër kostoje përgjatë zinxhirit të furnizimit me energji elektrike, duke theksuar nevojën për minimizimin e ndërprerjeve dhe garantimin e cilësisë së shërbimit dhe përballimin e kostove për ushtrimin e aktivitetit të shpërndarjes së energjisë elektrike, sidomos në kushtet kur përdorimi i energjisë elektrike është një shërbim universal”. 
- Referuar realizimit faktik të zërave, të cilët janë komponentë përllogaritës të tarifës, rezulton se nga aplikimi i tarifave të shpërndarjes për nivel tensioni në fuqi, shoqëria gjeneron të ardhura të mjaftueshme për të mbuluar kostot operative dhe për të siguruar vijueshmërinë e aktivitetit të saj operativ.
- Nga sa konstatohet nga analiza e pasqyrave financiare të audituara shoqëria paraqet ende nevojë për përmirësimin e strukturës së kapitalit të vet, i cili aktualisht rezulton negativ, duke krijuar risqe të mundshme në aspektin e qëndrueshmërisë financiare në terma afatmesëm.
- Diferenca ndërmjet të ardhurave të kërkuara të korrigjuara dhe të ardhurave të realizuara rezulton relativisht e vogël, duke treguar një nivel të pranueshëm për periudhën e marrë në shqyrtim. Parametrat financiarë (WACC) janë mbajtur në nivelet e mëparshme, për shkak të mungesës së informacionit të përditësuar, duke u konsideruar një trajtim i përkohshëm, i cili do të mund të rishikohet mbështetur në përcaktimet legjislacionit në fuqi në kohën e shqyrtimit të aplikimit për përcaktimin e tarifave të shërbimit të shpërndarjes për nivele tensioni në periudhën pasardhëse rregullatore. 
- Duke marrë në konsideratë të ardhurat e kërkuara të korrigjuara dhe energjinë e shpërndarë, tarifa mesatare e përllogaritur për vitin 2026, bazuar ne analizën e mësipërme, mbetet 5.89 lekë/kwh, mbi bazën e së cilës janë përllogaritur dhe tarifat në fuqi të shërbimit të shpërndarjes për nivele tensioni, si vijon:
- Tarifa e shpërndarjes së energjisë elektrike për klientët e lidhur në nivelin e tensionit 35 kV – 1.55 lekë/kwh;
- Tarifa e shpërndarjes së energjisë elektrike për klientët e lidhur në nivelin e tensionit 0.6 – 20 kV - 3.99 lekë/kwh;
- Tarifa e shpërndarjes së energjisë elektrike për klientët e lidhur në nivelin e tensionit 0.4 kV – 6.42 lekë/kwh.
- Çmimi i aplikueshëm i faturimit të energjisë reaktive, bazuar në përllogaritjen e kostove të shkaktuara nga energjia reaktive në rrjetin e shpërndarjes është ai prej 1.92 lekë/kVArh për vitin 2022, sipas vendimit nr. 73/2022. Duke qenë se të dhënat e përditësuara për periudhat në vijim lidhen me paraqitjen e një aplikimi nga shoqëria, vlerësohet të vijojë të mbetet në fuqi i njëjti çmim.
- Duke qenë se pasqyrat financiare të vitit 2025 janë paraprake, si dhe parashikimet që shoqëria OSSH sh.a. ka përcjellë për vitin 2026, janë të mbështetura mbi të dhënat paraprake të vitit paraardhës, në përputhje me parashikimet e “Metodologjisë së llogaritjes së tarifave të Operatorit të Sistemit të Shpërndarjes së Energjisë Elektrike”, miratuar me vendimin e Bordit të ERE-s nr. 182, datë 10.11.2017, rezervojmë të drejtën për rishikimin e plotë të shpenzimeve operative (OPEX) dhe kapitale (CAPEX), duke u bazuar në realizimin faktik të zërave përbërës të këtyre kategorive të shpenzimeve, me qëllim kryerjen e vlerësimeve dhe të analizave për parashikimet e komponentëve të të ardhurave të kërkuara për periudhat e ardhshme rregullatore.
- Për sa më sipër analizuar, vlerësojmë të nevojshme që tarifat e shërbimit të rrjetit të shpërndarjes së energjisë elektrike për çdo nivel tensioni të mbeten të pandryshuara deri më 31.12.2026. Në vijim të analizës së kryer dhe në zbatim të kuadrit ligjor dhe rregullator në fuqi, vlerësojmë të nevojshme që shoqëria OSSH sh.a. të ndërmarrë masat për përmirësimin e cilësisë dhe detajimit të informacionit të paraqitur për qëllime rregullatore. 
- Në këtë kuadër vlerësojmë, se OSSH sh.a. duhet të sigurojë ndarjen e plotë të kostove dhe të ardhurave, sipas niveleve të tensionit, si dhe harmonizimin e raportimit financiar me kërkesat e raportimit rregullator, në përputhje me “Sistemin e njësuar dhe të standardizuar të llogarive për të licencuarit në sektorin e energjisë elektrike për aktivitetet e transmetimit, shpërndarjes dhe furnizuesit të shërbimit universal të energjisë elektrike”, miratuar me vendimin nr. 244/2018 të Bordit të ERE-s (për periudhat e mbyllura ushtrimore objekt i këtij vlerësimi, por dhe atyre të ardhshme).
- Në vijim të sa argumentuar me sipër, OSSH sh.a. duhet të paraqesë në formë të detajuar kostot operative dhe kapitale, të shoqëruara me shpjegime për luhatjet ndërvjetore, si dhe e një informacioni të strukturuar mbi investimet e realizuara dhe të planifikuara, në përputhje me parimet e eficiencës dhe transparencës. Në të njëjtën kohë, OSSH sh.a. duhet të paraqesë një analizë të përditësuar të parametrave financiarë, përfshirë koston e kapitalit (WACC), sipas kërkesave të metodologjisë përkatëse. 
- Në përfundim, me qëllim kryerjen e vlerësimeve të drejta mbështetur në parimet rregullatore, sipas legjislacionit në fuqi, bëhet e nevojshme që shoqëria të depozitojë në ERE pasqyrat financiare të audituara të vitit 2025, si dhe aplikimin për përcaktimin e tarifave të shërbimit të shpërndarjes së energjisë elektrike për nivele tensioni, në përputhje me përcaktimet e legjislacionit në fuqi.
Për gjithë sa më sipër, Bordi i ERE-s 

VENDOSI:

1. Përcaktimin e tarifave të përkohshme të shërbimit të shpërndarjes së energjisë elektrike sipas nivelit të tensionit, për periudhën 1 maj 2026–31 dhjetor 2026, si vijon: 
- Tarifa e shpërndarjes së energjisë elektrike për klientët e lidhur në nivelin e tensionit 35 kV – 1.55 lekë/kwh;
- Tarifa e shpërndarjes së energjisë elektrike për klientët e lidhur në nivelin e tensionit 0.6–20 kV – 3.99 lekë/kwh;
- Tarifa e shpërndarjes së energjisë elektrike për klientët e lidhur në nivelin e tensionit 0.4 kV – 6.42 lekë/kwh.
2. Çmimi i aplikueshëm për faturimin e energjisë reaktive për periudhën 1 maj 2026 – 31 dhjetor 2026, prej 1.92 lekësh/kVArh.
3. Nëse do të ketë efekte në të ardhurat e shoqërisë OSSH sh.a., do të bëhet përditësimi dhe kompensimi i tyre sipas përcaktimeve të nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar dhe metodologjisë përkatëse miratuar nga Bordi i ERE-s.
4. Drejtoria e Tarifave dhe e Çmimeve të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
[bookmark: _GoBack]Ky vendim botohet në Fletoren Zyrtare.

